টিমের সঙ্গে পুরোদমে প্র্যাক্টিস করেছেন। বাঁ পায়ে জোরালো শট নিতে দেখা গিয়েছে তাঁকে। মাঠ জুড়ে দৌড়ে বেড়িয়েছেন। বহুদিন পরে সোমবার আবার পুরনো মেজাজে পাওয়া গেল মোহনবাগানের হার্টথ্রব সনি নর্দেকে। আগের মতোই ঝরঝরে আর চনমনে। বাঁ পায়ের চোট সারিয়ে মাঠে নামার অপেক্ষায় হাইতির স্ট্রাইকার। 
মোহনবাগান সূত্রের খবর, এএফসি কাপে ভ্যালেন্সিয়ার বিরুদ্ধে ফিরতি লেগের ম্যাচে আজ, মঙ্গলবার শুরু থেকেই মাঠে থাকবেন সনি। এদিন প্র্যাক্টিসের পর সনি বলে দিলেন, ‘‘সে ভাবে আর ব্যথা হচ্ছে না। আগের চেয়ে অনেক ভাল আছি। ম্যাচ খেলার জন্য তৈরি।’’ তবে এই ম্যাচটি যে তাঁর কাছে নেহাতই ফিট হয়ে ওঠার ম্যাচ সে কথাও তিনি বুঝিয়ে দিয়েছেন। ৪ মার্চ গোয়ায় চার্চিল ব্রাদার্সের বিরুদ্ধে আই লিগের ম্যাচ খেলতে নামার আগে সনি নিজের চোটের পরিস্থিতি বুঝে নিতে চান। তা হলে কি তাঁর কাছে এএফসি কাপের কোনও গুরুত্ব নেই? হাইতি স্ট্রাইকারের সোজাসাপ্টা দাবি, ‘‘আই লিগ চ্যাম্পিয়ন হওয়াই আমার আসল লক্ষ্য। তবে এএফসি কাপের ম্যাচও জিততে হবে। পরের পর্বে যাওয়ার জন্য লড়াই করব।’’ 
গুরুত্বের বিচারে এএফসি কাপের তুলনায় আই লিগকে এগিয়ে রাখছেন মোহনবাগান কোচ সঞ্জয় সেনও। এএফসি কাপের জন্য তাঁর দল নির্বাচন থেকে তা আরও স্পষ্ট হয়েছে। এই টুর্নামেন্টে ফুটবলারদের ঘুরিয়ে ফিরিয়ে খেলাচ্ছেন তিনি। যেমন, মলদ্বীপের ক্লাব ভ্যালেন্সিয়ার বিরুদ্ধে প্রথম লেগে সনি-দেবজিৎ সহ প্রথম একাদশের ছ’জন ফুটবলারকে পাঠাননি সঞ্জয়। যাননি নিজেও। আবার আজ, মঙ্গলবার ঘরের মাঠে ফিরতি লেগে গোলের মধ্যে থাকা ডাফিকে পুরোপুরি বিশ্রাম দিচ্ছেন। কাতসুমিও থাকছেন রিজার্ভ বেঞ্চে। মলদ্বীপের দলটি তিন বিদেশি নিয়ে নামলেও, সঞ্জয় খেলাবেন দুই বিদেশিকে। সঞ্জয়ের কথায়, ‘‘আই লিগই আমাদের এক নম্বর টুর্নামেন্ট। তা বলে এএফসি কাপের ম্যাচকে গুরুত্ব দিচ্ছি না এমনও নয়।’’ 
এদিকে এএফসি কাপের ম্যাচের জন্য চিন থেকে যে ম্যাচ কমিশনার এসেছেন, তিনি অত্যন্ত কড়া। এএফসি’র নিয়ম মেনে যেখানে যা খামতি দেখছেন সেগুলো মোহনবাগানকে দিয়ে পূরণ করিয়ে নিচ্ছেন। স্বাভাবিক ভাবে কড়া ম্যাচ কমিশনারের হাতে পড়ে মাঠে নামার আগেই বেশ চাপে সবুজ-মেরুন।